Diari Oficial de la Generalitat Valenciana


Sumari del DOGV 3551, del 02-08-1999 (1999/7160)

DECRET 91/1999, de 30 de juliol, del Govern Valencià, pel qual aprova el Reglament Orgànic i Funcional de la Conselleria de Justícia i Administracions Públiques.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/07/30/91/dof/vci/html**

### Dades del document

Número de DOGV
:   3551

Data del DOGV
:   02-08-1999

Secció del DOGV
:   I. DISPOSICIONS GENERALS

Número del document
:   1999/7160


Data del document
:   30-07-1999

Organisme emissor
:   Conselleria de Justícia i Administracions Públiques

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria Justícia i Administracions Públiques
    * administració regional
    * legislació
    * organització administrativa
    * reglament intern

DECRET 91/1999, de 30 de juliol, del Govern Valencià, pel qual aprova el Reglament Orgànic i Funcional de la Conselleria de Justícia i Administracions Públiques. [1999/7160]
  
El Decret 80/1999, de 23 de juliol, del Govern Valencià, determina el nombre i determinació de les conselleries, entre les quals es troba la Conselleria de Justícia i Administracions Públiques, en la qual s'integren algunes competències que fins a aquest moment corresponien a les conselleries de Presidència, de Benestar Social i Economia, Hisenda i Administració Pública.
  
Conseqüentment, procedeix fixar l'estructura orgànica i funcional de l'esmentat nou departament del Govern Valencià, i determinar els centres directius que el formen, les funcions que respectivament se'ls atribueix i les unitats administratives de superior rang que s'enquadren en cadascun d'aquests.
  
Segons l'article 103 de la Constitució Espanyola i l'article 65 de la Llei de la Generalitat Valenciana 5/1983, de Govern Valencià, l'administració pública ha d'actuar d'acord amb els principis d'eficàcia, jerarquia, descentralització, desconcentració i coordinació. Principis que, juntament amb els d'unitat d'acció i especialització de funcions, han inspirat l'elaboració d'aquest reglament. Tot això, amb la finalitat última d'oferir uns serveis públics de qualitat, traspassats per l'espirit de servei als ciutadans que tota estructura administrativa ha de tindre.
  
Per tant, de conformitat amb els que disposa l'article 70 de la Llei de Govern Valencià, a proposta del conseller de Justícia i Administracions Públiques, amb la deliberació prèvia del Govern Valencià en la reunió del dia 30 de juliol de 1999
  
Decreta
  
Títol I
  
Disposicions generals
  
Article 1
  
1. La Conselleria de Justícia i Administracions Públiques és el departament del Govern Valencià al qual correspon exercir les competències relatives en matèria de justícia i modernització de les administracions públiques, funció pública, emergència i interior, administració local, gestió de la unitat del cos de policia adscrita a la Comunitat Valenciana, associacions, fundacions, col·legis professionals, registre i notariat, i consultes populars i electorals.
  
2. Territorialment, la conselleria s'organitza en serveis centrals, que estenen la seua competència a tot l'àmbit de la Comunitat Valenciana, i en serveis territorials, amb competència d'àmbit provincial.
  
Article 2
  
El conseller o consellera de Justícia i Administracions Públiques és la més alta autoritat jeràrquica dins de la conselleria, i té atribuïdes les funcions que determina l'article 35 de la Llei 5/1983, de 30 de desembre, de Govern Valencià.
  
El conseller o consellera, amb la superior autoritat del Govern Valencià, assumeix la representació orgànica de la Conselleria de Justícia i Administracions Públiques davant tota classe d'institucions públiques i privades.
  
Article 3
  
1. Sota la direcció del conseller, el nivell directiu de la conselleria està integrat pels següents centres directius:
  
a) Secretaria General
  
b) Direccions generals:
  
- Direcció General de Justícia
  
- Direcció General d'Interior
  
- Direcció General de Funció Pública
  
- Direcció General per a la Modernització i Racionalització de l'Administració Pública
  
- Direcció General d'Administració Territorial
  
Article 4
  
Directament dependent del titular de la conselleria, existeix el Gabinet del Conseller o consellera, com a òrgan de suport, assessorament i assistència immediata a aquest, que desenvoluparà les funcions que aquest li encomane.
  
Article 5
  
1. El Consell de Direcció es l'òrgan col·legiat d'assessorament i assistència al conseller o consellera en l'elaboració, coordinació i execució del programa d'actuacions del departament. Sota la presidència del conseller o consellera, està integrat pel secretari o secretària general, que exercirà la secretaria d'aquest, els directors o directores generals i el director o directora del gabinet.
  
2. A les sessions del Consell de Direcció podran assistir els responsables de serveis o unitats administratives, i també aquelles persones al servei del departament que el conseller o consellera estime oportú.
  
Article 6
  
En cas d'absència, vacant o malaltia del conseller, i llevat del que s'estableix en l'article 16.i de la Llei de Govern Valencià, el substituirà en les seues funcions el secretari general, o els directors generals, segons l'ordre establit en l'article 3, sense perjudici del que decidisca expressament, en cada cas, el conseller.
  
Article 7
  
El nivell administratiu de la conselleria està constituït per totes les unitats que depenen directament del conseller o consellera, del secretari o secretària general i dels directors o directores generals del departament.
  
TÍTOL II
  
Òrgans directius
  
CAPÍTOL I
  
De la Secretaria General
  
Article 8
  
1. La Secretaria General té atribuïdes les funcions establides en l'article 75 de la Llei de la Generalitat Valenciana 5/1983, de 30 de desembre, de Govern Valencià, per altres normes i les que li encomane el conseller
  
2. En particular, li corresponen les següents:
  
a) Dirigir i gestionar els serveis generals i dependències comunes de la conselleria.
  
b) Gestionar la tramitació i coordinació dels convenis i acords de col·laboració del departament, i també supervisar els expedients de contractació que gestionen altres centres directius, llevat d'aquells respecte dels quals els seus òrgans titulars tinguen delegats les facultats per a la seua celebració.
  
c) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.
  
d) Dissenyar, executar i mantenir actualitzats els programes d'informació i gestió econòmica de la conselleria, i establir les directrius per a la correcta gestió de despeses i ingressos i l'òptima utilització dels recursos.
  
e) Tramitar els expedients de contractació.
  
f) Gestionar les despeses de personal de la conselleria i tramitar les incidències de nòmina.
  
g) Realitzar estudis tècnics i de dret comparat, i també recopilar documentació sobre matèries de competència de la conselleria.
  
h) Gestionar els sistemes informàtics centrals del departament.
  
i) Emetre informes jurídics sobre els assumptes que s'han de sotmetre al Govern Valencià, al president de la Generalitat Valenciana o a altres òrgans, quan això siga preceptiu o així ho dispose el conseller.
  
j) Prestar assessorament jurídic als òrgans directius del departament i informar sobre la procedència legal de les seues actuacions, projectes, programes, resolucions o disposicions, quan aquells ho requeresquen, el secretari general ho dispose o ho exigesca l'ordenament jurídic.
  
k) Elaborar estudis i anàlisis relatius a la racionalització i reorganització, tant de l'estructura organitzativa de la conselleria, com dels procediments de gestió que en aquesta es realitzen, i coordinar els treballs que en aquesta matèria s'elaboren per altres òrgans o unitats del departament.
  
l) Dissenyar els sistemes d'informació tècnica, i també elaborar, promoure i dirigir la implantació dels projectes informàtics, la creació i manteniment de les aplicacions informàtics i l'assessorament i suport informàtic a tots els centres de la conselleria, en coordinació amb la Direcció General per a la Modernització de les Administracions Públiques de la conselleria.
  
m) Tramitar, proposar i, en general, executar els actes de gestió econòmica i administrativa que li corresponen, dins de l'àmbit funcional del centre directiu i d'acord amb el que estableixen les disposicions i instruccions dictades pels òrgans competents.
  
n) Elaborar, emetre informes i proposar disposicions sobre matèries en el seua àmbit funcional, i també dictar resolucions, circulars i instruccions en assumptes de la seua competència.
  
o) Organitzar, executar i controlar la política de la Generalitat Valenciana en matèria d'associacions, fundacions, col·legis professionals, registres, notariat i parelles de fet.
  
p) Qualsevol altra que li encomane el conseller o consellera o li conferisquen les disposicions legals.
  
Article 9
  
La Secretaria General Administrativa, depenent de la Secretaria General, atendrà la totalitat dels serveis generals de la conselleria.
  
Capítol II
  
Dels directors o directores generals
  
Article 10
  
Als directors o directores generals els corresponen les atribucions que els confereix l'article 76 de la Llei 5/1983, de 30 de desembre, de Govern Valencià, i també les que els encomane aquest reglament i altres disposicions legals.
  
Secció primera
  
De la Direcció General de Justícia
  
Article 11
  
1. El director general de Justícia exerceix les funcions que li assigne, i executa les competències que corresponen a la Generalitat Valenciana, en aplicació de l'Estatut d'Autonomia i de la Llei Orgànica del Poder Judicial, en l'àmbit de l'administració de justícia. Així mateix, organitza, executa i controla la política de la Generalitat Valenciana en matèria d'ajuda a la víctima del delicte i relacions amb els òrgans judicials de la Comunitat Valenciana.
  
2. De la Direcció General de Justícia depén l'Àrea de Justícia a la qual compet la coordinació interna dels serveis i unitats administratives adscrites a aquesta, la supervisió dels criteris de planificació i d'execució establits, i la representació de la direcció general en les tasques que se li encomanen.
  
Secció segona
  
De la Direcció General d'Interior
  
Article 12
  
La Direcció General d'Interior és el centre directiu que programa, gestiona i executa la política de la Generalitat Valenciana en matèria de protecció civil, emergències i interior, en especial les següents:
  
a) En matèria d'emergències, té encomanades:
  
L'organització del Servei d'Emergències de la Generalitat, la planificació i execució de les operacions de prevenció davant situacions de risc, de rescat i salvament de persones; de la protecció i assistència sanitària a les persones afectades i de la protecció de béns en situació d'emergències, de la prevenció i extinció d'incendis urbans i industrials, la detecció i extinció d'incendis forestals i la coordinació de la prevenció i vigilància dissuasòria davant de tal risc; i la selecció i formació del personal idoni per a exercir aquestes funcions.
  
La col·laboració i coordinació amb altres administracions públiques, especialment amb ajuntaments, mancomunitats i diputacions, en les matèries relatives a la protecció de persones i béns.
  
b) En matèria d'interior, té encomanades:
  
La direcció i gestió de la política de la Generalitat Valenciana en matèria d'interior, formació, coordinació i selecció dels policies locals, formació i perfeccionament de bombers, espectacles, establiments públics i activitats recreatives, en el marc del que s'estableix en la llei.
  
c) En relació amb la Unitat del Cos de Policia Nacional adscrit a la Comunitat Valenciana, li correspon la direcció i gestió derivades de l'acord administratiu de col·laboració subscrit entre el Ministeri de Justícia i Interior i la Comunitat Valenciana en matèria policial i l'exercici de les competències en matèria de personal dels membres d'aquesta unitat.
  
Article 13
  
La Direcció General d'Interior s'estructura en les unitats següents:
  
1. Àrea del Servei d'Emergències de la Generalitat.
  
2. Àrea d'Interior.
  
3. Unitat del Cos Nacional de Policia.
  
1. L'Àrea del Servei d'Emergències de la Generalitat té al seu càrrec la gestió i coordinació interna i externa en matèria d'emergències, i la coordinació dels serveis i unitats administratives adscrits a aquesta.
  
2. L'Àrea d'Interior té atribuïda la coordinació dels serveis i unitats adscrites a aquesta, la coordinació externa amb altres administracions públiques, la supervisió dels criteris de planificació i d'execució establits, les consultes populars i electorals i la representació de la Direcció General en les tasques que se li encomanen.
  
3. La Unitat del Cos Nacional de Policia, adscrita a la Comunitat Valenciana, depén orgànicament del Ministeri de Justícia i Interior i funcionalment de la Conselleria de Justícia i Administració Pública, i té al seu càrrec les funcions i atribucions assenyalades en l'article 38.1 de la Llei Orgànica 2/1986, de 13 de març, de Forces i Cossos de Seguretat, i incloses en l'acord de col·laboració subscrit amb el Ministeri de Justícia i Interior a l'empara del que estableix el Reial Decret 221/1991, de 22 de febrer, i s'exercirà el seu comandament, direcció, coordinació i control a través de la Direcció de la Unitat.
  
Secció tercera
  
De la Direcció General de Funció Pública
  
Article 14
  
La Direcció General de Funció Pública té encomanada la direcció, impuls i execució en matèria de personal al servei del Govern Valencià, així com la definició, implantació i supervisió del marc regulador de les relacions socials en l'àmbit de la Generalitat Valenciana.
  
Li corresponen en particular les competències següents:
  
a) Emetre informes sobre els projectes de disposicions generals que afecten l'estructura orgànica i de personal de les conselleries i els organismes dependents d'aquestes.
  
b) L'elaboració de les relacions de llocs de treball, els procediments de reassignació d'efectius, la classificació de llocs de treball i el sistema retributiu del personal, en coordinació amb la Subsecretaria de Política Pressupostària i Tresor.
  
c) El règim jurídic, la gestió de personal i l'aplicació del règim d'incompatibilitats.
  
d) L'elaboració de l'oferta d'ocupació pública i l'execució d'aquesta per mitjà de la gestió de les convocatòries d'accés a la funció pública valenciana.
  
e) La provisió dels llocs de treball.
  
f) Les relacions amb les centrals sindicals, les associacions professionals i els representants del personal, la participació en els òrgans de representació, previstos en la Llei 9/1987, de 12 de maig, sense perjudici de la intervenció de l'òrgan competent, en aquells processos de negociació que pogueren tindre incidència pressupostària.
  
g) La gestió, manteniment i actualització del Registre de Personal de la Generalitat Valenciana.
  
h) La gestió, manteniment i actualització del Registre de Llocs de Treball.
  
i) La creació de canals d'informació al personal dels assumptes del seu interés, així com l'elaboració d'informes referents a la funció pública.
  
j) La realització d'estudis i recopilació de documentació en matèries referents a l'administració i la gestió pública.
  
k) La formació i el perfeccionament del personal al servei de la Generalitat Valenciana, mitjançant la realització, coordinació o l'homologació d'activitats formatives incloses en els plans d'informació de la Generalitat Valenciana, sense perjudici de les competències formatives que tinguen encomanades altres conselleries, així com la coordinació i homologació dels cursos impartits per altres òrgans de la Generalitat Valenciana o altres òrgans de l'administració pública.
  
l) La planificació, organització i execució dels cursos derivats dels processos de selecció i promoció dels empleats públics de l'administració de la Generalitat Valenciana.
  
m) La formació i el perfeccionament del personal al servei de les administracions locals, en les condicions que s'establisquen en els acords de cooperació interadministrativa a què es poguera arribar.
  
Article 15
  
La Direcció General de Funció Pública s'estructura en les següents unitats:
  
1. Àrea de Funció Pública
  
2. Àrea de l'Institut Valencià d'Administració Pública (IVAP)
  
Secció quarta
  
De la Direcció General per a la Modernització
  
 i Racionalització de l'Administració Pública
  
Article 16
  
La Direcció General per a la Modernització i Racionalització de l'Administració Pública tindrà a càrrec seu la direcció, impuls i execució de les polítiques del Consell de la Generalitat Valenciana per a la reforma de les seues estructures organitzatives i la modernització dels procediments de gestió, i es concedeix a aquesta estratègia un lloc rellevant a les noves tecnologies.
  
Igualment li correspon, a través de l'Institut Valencià d'Administració Pública, la formació i el perfeccionament del personal de les administracions valencianes, i la investigació, documentació i estudis en matèria d'administració i gestió pública.
  
1. En matèria d'organització i sistemes de comunicació li corresponen:
  
a) Fixar els principis bàsics a què s'ha de sotmetre tot el procés de racionalització administrativa, identificant els procediments objecte d'anàlisi i dictant les normes perquè els serveis es desenvolupen d'acord amb una adequada planificació i coordinació.
  
b) L'impuls i la coordinació de les unitats especialitzades en cada departament per a la racionalització de les estructures i tècniques de gestió.
  
c) Definir, implantar i vetlar per l'estratègia de les telecomunicacions i sistemes d'informació en l'àmbit de la Generalitat Valenciana.
  
d) Vetlar per la racional aplicació de les noves tecnologies en matèria d'informàtica i telecomunicacions, i el desenvolupament coordinat d'aquestes tècniques per a tota l'administració de la Generalitat Valenciana.
  
e) Coordinar la col·laboració institucional en matèria d'informàtica i telecomunicacions amb les altres administracions valencianes, així com amb les altres administracions autonòmiques, l'administració central i la Unió Europea.
  
f) Definir i impulsar el paper de les noves tecnologies de la informació en els processos de simplificació, racionalització i modernització administrativa.
  
g) La direcció dels programes de construccions i equipaments, directament o per mitjà de conveni amb altres entitats, d'instal·lacions repetidores de televisió per a aconseguir la cobertura integral de la Comunitat Valenciana. Així mateix, li correspon la verificació i inspecció tècnica de les instal·lacions i condicions d'emissió i recepció dels senyals de radiodifusió sonora i televisió.
  
2. Pel que fa a l'atenció al ciutadà, li correspon:
  
a) Aplicar tècniques de qualitat i avaluació en els processos i programes públics de la Generalitat Valenciana.
  
b) Informar els ciutadans sobre les distintes actuacions administratives, canalitzar les iniciatives que es produïsquen per a la millora del funcionament de l'administració valenciana i encaminar als òrgans competents les reclamacions que formulen els administrats.
  
c) La planificació, organització i control de les activitats relacionades amb l'atenció al ciutadà.
  
d) La coordinació de la posada en funcionament de les distintes oficines Prop que la Generalitat decidisca implementar.
  
Article 17
  
La Direcció General per a la Modernització i Racionalització de l'Administració Pública s'estructura en les unitats següents:
  
- Àrea d'Organització i Sistemes de Comunicació.
  
- Àrea d'Infocentre.
  
- Àrea d'Atenció al Ciutadà.
  
Secció cinquena
  
De la Direcció General d'Administració Territorial
  
Article 18
  
La Direcció General d'Administració Territorial és el centre directiu que programa, gestiona i executa la política de la Generalitat Valenciana en matèria d'administració local, en especial l'estudi, informe i resolució dels assumptes referits al règim jurídic, personal, organització, béns i serveis de les entitats locals, en el marc del que disposa l'Estatut d'Autonomia de la Comunitat Valenciana i la legislació sobre règim local.
  
Article 19
  
La Direcció General d'Administració Territorial s'integra per l'Àrea d'Administració Local, a la qual correspon la coordinació interna dels serveis i unitats administratives adscrites a aquesta i la representació de la direcció general de les funcions que se li encomanen.
  
TÍTOL III
  
De les direccions territorials
  
Article 20
  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València es crea una direcció territorial sota la dependència orgànica de la Secretaria General i amb competència en el territori de la província respectiva.
  
2. Funcionalment, les direccions territorials depenen dels distints centres directius de la conselleria, segons l'índole de la matèria.
  
Article 21
  
1. Al capdavant de cada direcció territorial està el director o directora territorial, amb el caràcter de representant permanent de la conselleria en el seu territori respectiu.
  
2. Al director o directora territorial li correspon la direcció de tots els serveis, programes i activitats que desenvolupen els òrgans, unitats i centres directius dependents o integrats en la direcció territorial. El director o directora territorial és l'òrgan de relació ordinària i regular entre les unitats, centres i dependències territorials i els serveis centrals del departament.
  
Article 22
  
1. Correspon al director o directora territorial vetlar per l'adequat desenvolupament i execució de les funcions pròpies de la conselleria en el seu àmbit territorial.
  
2. El director o directora territorial exerceix les funcions que li atribueixen les disposicions vigents, així com les que expressament li deleguen els òrgans directius competents.
  
Article 23
  
Per al desenvolupament de les seues funcions, les direccions territorials comptaran amb les unitats que es determinen en desplegament d'aquest reglament.
  
DISPOSICIONS TRANSITÒRIES
  
Primera
  
Les unitats i llocs de treball de nivell administratiu continuaran subsistents i seran retribuïdes amb càrrec als mateixos crèdits pressupostaris, fins que s'aproven les relacions de llocs de treball adaptades a l'estructura orgànica d'aquest reglament, sense perjudici que, des del moment de l'entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.
  
Segona
  
Als efectes del que s'estableix en l'apartat anterior, les unitats la denominació de les quals no haja canviat, passaran a dependre, amb els actuals mitjans personals i materials, de les unitats superiors que disposa el reglament.
  
DISPOSICIÓ DEROGATÒRIA
  
Queden derogades totes les altres disposicions d'igual o inferior rang que s'oposen a aquest decret.
  
DISPOSICIONS FINALS
  
Primera
  
Es faculta el conseller d'Economia i Hisenda i el conseller de Justícia i Administracions Públiques, dins de l'àmbit de les respectives competències, per a dictar les disposicions que requerisca l'execució i desplegament d'aquest reglament.
  
Segona
  
Aquest decret entrarà en vigor el mateix dia de la seua aprovació.
  
València, 30 de juliol de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,


Còpia Permalink ELI